追和李谪仙
吕不用 (Yuan)
支郎遁沃洲，江州司马记中求。归帆拂天姥，杜陵野老诗中睹。万山从此空纵横，截天拔出东南城。势如周王坐镐京，臣妾亿兆心皆倾。太白平生慕东越，梦里分明招日月。上山日在山，渡溪月在溪。山灵为白道其路，山鬼不敢当前啼。列宿手可摘，天街足可梯。山头见抱犊，云中看养鸡。或行或息兴靡定，倏而朝兮倏而暝。银潢万丈飞来泉，玉虹挂在丹崖巅。采黄精以沾露，寻紫芝以踏烟。子乔既朽，赤松亦摧。王母老死，蟠桃不开。金银之气固自有，何所得置仙人台。膏吾车兮秣吾马，御风坐我兮天姥下。鸣鸡哑哑杂纺车，山人户户皆桑麻。谪仙乃狂客，一梦千载令人嗟。昔高堂之想像，即天姥之云霞。古来好事多若此，茫茫总是江河水，东鲁诸公望汝还。三百酒杯一口间，却笑梦中吟好山。呜呼，峨眉亭前秋水色，使我空忆公容颜。